  Виталий Пронин Пичи Пурга ёросысь Пӧсьтол (Иваново-Самарское) гуртын йӧ кисьто арлы быдэ.Берло вить ар куспын Удмуртиысь кивалтӥсьёс бадӟым саклык висъяло спортэз азинтонлы. Шумпотоно, йылэ спортэн эшъяськисьёслэн лыдзы. Та вакытэ Удмуртиын улӥсьёс пӧлысь 26,3 процентэз нуналлы быдэ мугорзэ кыдатэ.Спортзалэ ӧс усьтэмын2008-тӥ-2012-тӥ аръёс куспын спортэн герӟаськем 70 объектъёс выльдэмын, нош кылем арез гинэ басьтоно ке, 17 интыын лэсьтӥськон ужъёс ортчытэмын. Дэбесын пуктэмын югдытӥськись куас сюресэн база, Дэри черкогуртын кылдӥз футболэн шудыны туала куронъёслы тупась бусы, Ижын «Торпедо» стадион кыкетӥзэ шокчиз, Ижысь 30 номеро школаын, Сарапулысь 2 номеро школа-интернатын, Пичи Пурга ёросысь Яган но Шаркан ёросысь Вортча гуртъёсын, Кизнер черкогуртын кык спортзалъёс ӧсъёссэс усьтӥзы. Лэсьтӥськон ужъёслы Удмуртилэн бюджетысьтыз 516,3 миллион манет но Россилэн бюджетысьтыз 317,8 миллион манет висъямын.Городъёсын но ёрос центръёсын сяна, гуртъёсын улӥсьёслы но мугор кыдатон интыос кылдытэмын. Спортзалъёсы ветлӥсьёслэн лыдзы йылэ. Шаерысьтымы 398 сюрс 407 мурт нуналлы быдэ мугорзэ кыдатэ. Трос аръёс ӵоже Удмуртиын ортчыло пӧртэм арлыдъемъёс понна спартакиадаос.Удмуртиысь мугор кыдатон интыос выльдӥськемен валче возьыт ӧвӧл Россиысь но кунгожсьӧрысь спортсменъёсты асьме доры ӧтьыны. Ар куспын Удмуртиын ортчытэмын 72 пумо Россиысь ӵошатсконъёс, со пӧлысь 11-ез - Россилэн чемпионатъёсыз, 12-ез - Россилэн первенствоосыз. Тужгес вылӥ дунъясько «Ижысь винтовка», «Удмуртская правда» газетлэн призэз понна ӵошатсконъёс.Берло ар куспын тодманы луонтэм воштӥськиз «Чекерил» спорткомплекс. Кылем толалтэ Европаын лымы ӧжытэн гурезьысь сноубордэн нискыланъя хав-пайп амалъя ӵошатсконлэсь оглюкетсэ Ижын ортчытћзы. Удмуртиын радъям ужрад кунгожсьӧрынлэсь ӧз висъяськы. Нош туэ март толэзь пумын Удмуртие люкаськозы Россиысь инвалид спортсменъёс. Нырысетӥ тол спартакиадалы ваньмыз дась ни, шаерысьтымы инвалидъёс кёрлинген шудыны дышетскизы, команда кылдытӥзы. Шудоосызлы сюрес усьтӥськоз Сочиын ортчоно Паралимпиадае.Та вакытэ гуртоос дасясько Гракын 28-тӥ февральысен 3-тӥ мартозь ортчоно Гурт тол шудонъёслы. Та ужрадэ 3 сюрс но ӝыны пала адями пыриськоз. Спортсменъёсты пумитан понна ваньмыз дась, югдытӥськись куас сюресъёс лэсьтӥсько.Вормисьёс - данынШаерысьтымы 113 спортсмен Россиысь пӧртэм сборнойёсы кутэмын. Быдэн 13 мурт куасэн бызьылэ но великен ворттылэ, 10 мурт ыбылӥське, 7 мурт биатлонын. Асьме спортсменъёс, Россиысь, Европаысь но дуннеысь ӵошатсконъёсы 428 пол пыриськыса, 211 медаль басьтӥзы, со пӧлысь 86-ез - зарни.- 2008-тӥ арысен кутскыса, кужмо спортсменъёсты но соослэсь тренеръёссэс коньдон кузьымен данъяськомы, - шуиз Игорь Краснов. - Кылем ар куспын 57 спортсмен но 29 тренер 17, 25 миллион манетэн пусъемын.Кужмо спортсменъёс палэнэ медаз кошке шуыса, республикаысь кивалтӥсьёс быгатэмзыя котыр ласянь юрттыны тыршо. Берло куинь ар куспын гинэ вылӥ вормонъёс басьтэм спортсменъёс но тренеръёс пӧлысь 13-ез корка пырон ортчытӥз. Бурдъяны выро пиналъёсты но. Шаерамы ортчылӥсь ӵошатконъёсын тужгес ӵем вормонъёс басьтылэм спортъя нылпи школаослы кун ласянь тросгес юрттэт висъяське.Кылем арня пумын гинэ тодмо луиз Европаысь 17-19 аресъемъёслэн тол фестивалязы мынӥсьёслэн нимъёссы. Румыниысь Брашов городын ортчоно ужрадэ Удмуртиысь куинь мурт шедиз: куасэн бызьылӥсь Евгений Вахрушев но биатлонистъёс Виктор Плицев но Дмитрий Шамаев.Нимысьтыз саклык висъяське командаен шудонъёслы. Пинал спортсменъёсты асьме шаерын ик кыдатоно вал. Секыт югдур кылдэмын хоккеен шудонъя «Ижсталь» клубын. Коньдонэн юрттӥсьёс дыраз шедьымтэен, шудӥсьёс ялан вошъясько, 60 мурт палэнэ кошкиз. Соин но, дыр, берло аръёсы Удмуртиысь команда тужгес бездыт адске, Россиысь хоккеен шудонъя лигаын плей-оффе уг шедьы. Хоккеез яратӥсьёс таӵе малпанъёссы сярысь туэ но вунэтоно луозы: «Ижсталь» турнирын берпуметӥ интыын.Кызьы пусйиз министр И. Краснов, югдур тупатскыны кулэ, «Ижсталь» команда «Мечел» огазеяськонэн куинь арлы огкыл гожтӥз, солэн пайдаез шӧдӥськыны кулэ. Кужмо хоккеистъёсты асьме дорын будэтон вылысь туэысен кылдытыны чакламын хоккеен шудонъя нылпи школа.Уясьёс тросгесТа вакытэ Удмуртиысь азбаръёсын 75 каток усьтэмын, со пӧлысь 28-эз - городын. Озьы ке но, берло дыре куас но коньки вуныны ӧдъязы. Городъёсын улӥсьёс ваньмон дырзэс бассейнын ортчытыны ярато. Ӝыны час вуын уян ӧжытсэ 90-100 манет сылэ ке но, 21 сюрс адямиез со уг кышкаты. Выль бассейнъёс усьтӥськизы ке, азьланяз та лыдпус эшшо но йылыны быгатоз.Матысь дыре Ижын кык выль бассейн усьтӥськыны кулэ, нош куинетӥзэ вуоно арын лэсьтыны кутскозы. 50 метръем бассейн пуктэмын луоз Ижысь Ворошилов ульчаысь кыр интые.2014-тӥ арын выль бассейн пуктыны чаклало УдГУ-лэн 1-тӥ корпусэз но Йӧ дворец вискы. Со сяна, уян интыос кылдыны кулэ Глазов городын но Вавож черкогуртын.Спортысь тужгес тунсыко амалъёс пӧлы пыре футбол но. Туп ӵыжасьёслэн лыдзы 19 сюрс пала люкаське. Одӥг сюрслы ӧжытгес люкаське капчи атлетикая, волейболъя но куасэн бызьылонъя секциосы. Баскетболэн шудӥсьёслэн лыдзы - 14 сюрс пала.Валентина Емельянова Туспуктэмез: www.udmfoto.ru Теги: бассейн спорт футбол Чекерил  